CELEX: 32021D2301
Language: et
Date: 2021-12-21 00:00:00
Title: Komisjoni rakendusotsus (EL) 2021/2301, 21. detsember 2021, millega muudetakse rakendusotsust (EL) 2021/1073, millega kehtestatakse ELi digitaalse COVID-tõendi usaldusraamistiku (mis loodi Euroopa Parlamendi ja nõukogu määrusega (EL) 2021/953) kasutuselevõtu tehnilised spetsifikatsioonid ja normid (EMPs kohaldatav tekst)

22.12.2021   
               
               
                  ET
               
               
                  Euroopa Liidu Teataja
               
               
                  L 458/536
               
            
         KOMISJONI RAKENDUSOTSUS (EL) 2021/2301,
         21. detsember 2021,
         millega muudetakse rakendusotsust (EL) 2021/1073, millega kehtestatakse ELi digitaalse COVID-tõendi usaldusraamistiku (mis loodi Euroopa Parlamendi ja nõukogu määrusega (EL) 2021/953) kasutuselevõtu tehnilised spetsifikatsioonid ja normid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu määrust (EL) 2021/953, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik, et hõlbustada vaba liikumist COVID-19 pandeemia ajal, (1) eriti selle artikli 9 lõike 1 punkti c,
         ning arvestades järgmist:
         
                     (1)
                  
                  
                     Määrusega (EL) 2021/953 on kehtestatud ELi digitaalne COVID-tõend, mille eesmärk on tõendada, et isik on COVID-19 vastu vaktsineeritud, tal on olemas negatiivne testitulemus või ta on nakkuse läbi põdenud, hõlbustamaks tõendi omajal vaba liikumise õiguse kasutamist COVID-19 pandeemia ajal.
                  
               
                     (2)
                  
                  
                     Selleks et ELi digitaalne COVID-tõend toimiks kõikjal liidus, võttis komisjon vastu komisjoni rakendusotsuse (EL) 2021/1073, (2) millega kehtestatakse tehnilised spetsifikatsioonid ja normid, mis käsitlevad ELi digitaalsete COVID-tõendite andmetega täitmist, turvalist väljastamist ja kontrolli, isikuandmete kaitse tagamist, tõendi kordumatu tunnuse ühtse struktuuri kehtestamist ning kehtiva, turvalise ja koostalitlusvõimelise vöötkoodi väljastamist.
                  
               
                     (3)
                  
                  
                     17. novembril 2021 võttis komisjon vastu rakendusotsuse (EL) 2021/2014, (3) millega kehtestatakse ühtsed eeskirjad määruse (EL) 2021/953 artikli 3 lõike 1 punktis a osutatud vaktsineerimistõendite andmetega täitmise kohta pärast COVID-19 vaktsiini tõhustusdooside manustamist.
                  
               
                     (4)
                  
                  
                     Nagu on sätestatud komisjoni delegeeritud määruses (EL) 2021/2288, (4) tuleb standardset 270päevast kehtivusaega kohaldada esmase vaktsineerimiskuuri lõpetamist kinnitavate vaktsineerimistõendite suhtes, olenemata sellest, kas tegemist on ühe- või kahedoosilise esmase kuuri või, sõltuvalt liikmesriigi vaktsineerimisstrateegiast, kahedoosilise vaktsiini ühedoosilise esmase kuuriga, mis on läbitud pärast SARS-CoV-2 põdemist. Samal ajal ei tohi kehtivusaega seada tõenditele, mis kinnitavad tõhustusdoosi manustamist või lisadoosi manustamist selliste inimeste paremaks kaitsmiseks, kelle immuunvastus ei olnud pärast esmase vaktsineerimiskuuri lõpetamist piisav. Käesoleva määruse viiteid tõhustusdoosidele tuleks käsitada nii, et need hõlmavad ka selliseid lisadoose.
                  
               
                     (5)
                  
                  
                     Selleks et kõigil juhtudel oleks võimalik vahet teha esmase vaktsineerimiskuuri lõpetamise alusel välja antud tõendite ja tõhustusdoosi manustamise alusel välja antud tõendite vahel, tuleks kohandada määruse (EL) 2021/953 artikli 3 lõike 1 punktis a osutatud vaktsineerimistõendite andmetega täitmise ühtseid eeskirju.
                  
               
                     (6)
                  
                  
                     Liikmesriigid peaksid uuesti välja andma tõendid, mille puhul järgitakse erinevaid tõhustusdooside kodeerimise eeskirju, et nende tõendite suhtes ei kohaldataks 270päevast kehtivusaega.
                  
               
                     (7)
                  
                  
                     Seepärast tuleks rakendusotsust (EL) 2021/1073 vastavalt muuta.
                  
               
                     (8)
                  
                  
                     Vastavalt Euroopa Parlamendi ja nõukogu määruse (EL) 2018/1725 (5) artikli 42 lõikele 1 konsulteeriti Euroopa Andmekaitseinspektoriga, kes esitas ametlikud kommentaarid 14. detsembril 2021.
                  
               
                     (9)
                  
                  
                     Arvestades vajadust võtta kiiresti kasutusele ELi digitaalse COVID-tõendi muudetud tehnilised spetsifikatsioonid, peaks käesolev otsus jõustuma kolmandal päeval pärast selle avaldamist Euroopa Liidu Teatajas.
                  
               
                     (10)
                  
                  
                     Käesoleva otsusega ette nähtud meetmed on kooskõlas määruse (EL) 2021/953 artikliga 14 loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2021/1073 II lisa muudetakse vastavalt käesoleva otsuse lisale.
         
         
            Artikkel 2
            Käesolev otsus jõustub kolmandal päeval pärast selle avaldamist Euroopa Liidu Teatajas.
         
         
            Brüssel, 21. detsember 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 211, 15.6.2021, lk 1.
         
            (2)  Komisjoni 28. juuni 2021. aasta rakendusotsus (EL) 2021/1073, millega kehtestatakse ELi digitaalse COVID-tõendi usaldusraamistiku (mis loodi Euroopa Parlamendi ja nõukogu määrusega (EL) 2021/953) kasutuselevõtu tehnilised spetsifikatsioonid ja normid (ELT L 230, 30.6.2021, lk 32).
         
            (3)  Komisjoni 17. novembri 2021. aasta rakendusotsus (EL) 2021/2014, millega muudetakse rakendusotsust (EL) 2021/1073, millega kehtestatakse ELi digitaalse COVID-tõendi usaldusraamistiku (mis loodi Euroopa Parlamendi ja nõukogu määrusega (EL) 2021/953) kasutuselevõtu tehnilised spetsifikatsioonid ja normid (ELT L 410, 18.11.2021, lk 180).
         
            (4)  Komisjoni 21. detsembri 2021. aasta delegeeritud määrus (EL) 2021/2288 , millega muudetakse Euroopa Parlamendi ja nõukogu määruse (EL) 2021/953 lisa seoses ELi digitaalse COVID-tõendi vormis välja antud ja esmase vaktsineerimiskuuri läbimist kinnitavate vaktsineerimistõendite kehtivusajaga (vt käesoleva Euroopa Liidu Teataja lk 459).
         
            (5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
      
      
         
            LISA
            Rakendusotsuse (EL) 2021/1073 II lisa punkt 5.2 asendatakse järgmisega:
            
               „5.2.   Tõhustusdoosid
               
               Kui isik saab doose pärast esmast vaktsineerimiskuuri, kajastatakse selliseid tõhustusdoose vastavates tõendites järgmiselt:
               
                           —
                        
                        
                           2/1 näitab, et pärast ühedoosilise esmase vaktsineerimiskuuri läbimist on manustatud tõhustusdoos või et pärast seda, kui läbitud on esmane kuur, mis seisnes ühe kahedoosilise vaktsiini doosi manustamises läbipõdenud isikule kooskõlas liikmesriigi kohaldatava vaktsineerimiskavaga, on manustatud tõhustusdoos. Pärast esimest tõhustusdoosi manustatud doose (X) väljendatakse valemiga (2+X)/(1) > 1 (näiteks 3/1);
                        
                     
                           —
                        
                        
                           3/3 näitab, et pärast kahedoosilise esmase vaktsineerimiskuuri läbimist on manustatud tõhustusdoos. Pärast esimest tõhustusdoosi manustatud doose (X) väljendatakse valemiga (3+X)/(3+X) = 1 (näiteks 4/4).
                        
                     Liikmesriigid rakendavad käesolevas punktis sätestatud kodeerimiseeskirjad 1. veebruariks 2022.
               Liikmesriigid väljastavad automaatselt või asjaomaste isikute taotluse korral uuesti tõendid, milles pärast ühedoosilise esmase vaktsineerimiskuuri läbimist manustatud tõhustusdoos on kodeeritud viisil, et seda ei ole võimalik eristada esmase vaktsineerimiskuuri lõpetamisest.
               Käesoleva lisa viiteid tõhustusdoosidele tuleks käsitada nii, et need hõlmavad ka lisadoose, mida manustatakse selleks, et paremini kaitsta inimesi, kelle immuunsusvastus pärast standardse esmase vaktsineerimiskuuri lõpetamist ei olnud piisav. Liimesriigid võivad määrusega (EL) 2021/953 loodud õigusraamistiku piires võtta meetmeid, et käsitleda olukorda seoses haavatavate rühmadega, kes võivad saada lisadoose esmajärjekorras. Näiteks juhul kui liikmesriik otsustab manustada lisadoose ainult elanikkonna konkreetsetele alarühmadele, võib ta kooskõlas määruse (EL) 2021/953 artikli 5 lõikega 1 otsustada, et väljastab selliste lisadooside manustamist näitavaid vaktsineerimistõendeid ainult taotluse alusel ja mitte automaatselt. Niisuguste meetmete võtmise korral teavitab liikmesriik asjaomaseid isikuid nii sellest kui ka asjaolust, et nad võivad jätkata standardse esmase vaktsineerimiskuuri läbimise järel saadud tõendi kasutamist.“